NaiveNeuron/SloPal huggingface dataset:
E. Antošová, poslankyňa: (2004-03-10):
Podľa môjho názoru aj navrhované zmeny podstatne zasahujúce katastrálne úrady nesú znaky chaosu, ktorým je poznačené celé realizovanie takzvanej reformy verejnej správy uskutočňované súčasnou vládou Slovenskej republiky. Napríklad aj premena systému katastra z integrovanej na špecializovanú štátnu správu podľa odbornej verejnosti oberá o možnosť reagovať na kampaňovité zvýšenie záujmu o katastrálne služby. V minulosti bolo možné na ne reagovať urýchleným personálnym posilnením v rámci jednotlivých úradov integrovanej štátnej správy, čo dnes, pochopiteľne, nie je možné. Príkladom môžu byť aj nárazové požiadavky na služby katastrálnych úradov v súvislosti s príchodom investorov svetových automobiliek a podobne. Taktiež rýchlostný príplatok, ktorý už tu bol spomínaný za expresný 15-dňový termín vkladu, mi pripadá skôr ako zakrytie nevhodného a pre občanov nežiaduceho predĺženia riadneho termínu na vybavenie agendy z 30 na 60 dní a nie som celkom presvedčená, či 5-tisícový korunový príplatok nie je skôr návodom na korupciu než účinný prostriedok na jej zabránenie. Moja kolegyňa pani poslankyňa Podracká vo svojej interpelácii na ministra životného prostredia hovorila aj o probléme občanov, ktorí tiež doplácajú na zákony robené od stola, o občanoch, ktorí nie vlastnou vinou majú nesúlad medzi údajmi na liste vlastníctva s údajmi v katastri a musia na ich opravu vynaložiť nielen svoju energiu, svoj čas, ale aj nemalé finančné prostriedky. Pritom si treba uvedomiť, že mnohokrát sa tieto úpravy týkajúce sa napríklad premeriavania pozemkov cenovo vyšplhajú do výšky niekoľko tisícok korún, čo pre občanov, dôchodcov je v súčasnej sociálnej situácii naozaj neúnosné. Vzhľadom aj na uvedené príklady z praxe som vo výbore pre verejnú správu predložila pozmeňujúci návrh, aby sme ušetrili občanov aspoň od platenia za vyhotovovanie opisov listín, ktoré doteraz katastrálne úrady bežne realizovali. Zástupcovia katastrálneho úradu mi vo výbore argumentovali, že to bola požiadavka katastra, čo im aj verím, veď kataster sa zbaví jedného administratívneho úkonu. No neviem, vážené kolegyne a kolegovia, či sa niekto pýtal občana a či si skúsil niekto z nás obehnúť všetky potrebné úrady, čakať na vybavenie a či si niekto zrátal, čo to občana stojí. Naozaj mi to pripadá tak, že príprava zákonov od stola, bez záujmu, ako sa dotkne občana, sa v našom parlamente stala módou, a preto dovoľte mi predložiť pozmeňujúci návrh k bodu č. 14. Navrhujem bod 14 z novely vypustiť a ponechať súčasný stav, t. j. § 18 ods. 2 písm. j) v doterajšom znení. Odôvodňujem to týmto. V súčasnosti zákon umožňuje, aby správy katastra si pre svoje účely a pre účely klientov vyhotovovali opisy listín a tieto súčasne aj overovali. V praxi sa táto možnosť osvedčila, nakoľko sa práca správy katastra stala operatívnejšou a znížili sa aj náklady klientov, respektívne stránok spojené s katastrálnym konaním. Bod 14 predloženého vládneho návrhu túto kompetenciu ruší. Účastníci konania budú musieť predkladať doklady overené notárom alebo matrikou, čím sa opäť zbytočne zvýšia náklady pre občanov. Ďakujem za pochopenie a ešte raz prosím o podporu tohto návrhu. (Potlesk.)
Kuffa, Štefan, poslanec NR SR (2014-10-21):
Žiaden zákon nie je dokonalý a tu koľkokrát sme boli svedkami toho, keď sa tuná pretláčame, opozícia a koalícia, ale si myslím, že v princípe a tá idea je tu ako veľmi dobrá, lebo obezita je naozaj veľmi vážnym problémom aj pre našu krajinu. Nielen pre našu, ale aj celkovo, aj v Európe. Ja som si to sám všimol už pred niekoľkými rokmi, pritom nie som lekár, ale však, samozrejme, človek keď aj diskutuje s pediatrami, s lekármi, tak sami zápasia veľakrát s tými mamičkami v poradniach a darmo im hovoria, aby zdravo stravovali sa ich deti. Veľakrát tam je ten problém. Tam je ten najväčší problém. Teda tá edukácia aj v tých rodinách, aj u mladých matiek je veľmi dôležitá, ale je to naozaj beh na dlhé trate. Pán kolega, ale chcem ti povedať, dnes, keď si myslíš, že si jedol diétne ten hamburger ryžový s krevetami, no ja mám veľkú pochybnosť, lebo veľakrát tie diétne šunky a diétne párky to majú len v názve. Len v názve sú to, Miro. Darmo budeš takto pozerať. To je len v názve, ale v skutočnosti diétne nie sú. No na to by si mohol tak akurát skapať. Prepáčte mi za výraz (povedané s pobavením), ale naozaj, je to tak. Rovnako ako keby sme hovorili, že tmavé pečivo, že aké je dobré, aké je fajn. No ono naozaj tmavé je, ale prečo? Lebo je tam farbivo. Nie preto, že je tam použitá čierna múka. Aj tie grahamové rožky, keď si myslíme, no nie sú také zdravé. Ako veľakrát sú to také marketingové predajné ťahy. A obezita, chcel by som takto podotknúť, že je vážnym nielen sociálnym, ale aj spoločenským problémom, ktorý veľakrát vyúsťuje aj u mladých, možno adolescentov a mladých ľudí, ktorí končia vysoké školy a chcú sa zamestnať, no veľakrát je tam aj skrytá diskriminácia. Jak si má ten zamestnávateľ vybrať toho zamestnanca, veľakrát vyberá aj na základe toho vzhľadu. Myslím si, že na tej výchove máme čo... (Prerušenie vystúpenia časomerom.)
T. Cabaj, podpredseda NR SR: (2009-06-23):
Otváram rozpravu. Konštatujem, že do rozpravy som nedostal žiadnu písomnú prihlášku. Pýtam sa, či sa niekto chce prihlásiť do rozpravy ústne. Do rozpravy sa hlási pán poslanec Senko, nikto viac sa nehlási. Končím možnosť prihlásiť sa do rozpravy. Pán spravodajca, nech sa páči, máte slovo v rozprave.
Kolíková, Mária, ministerka spravodlivosti SR (2021-05-13):
Vážený pán predsedajúci, vážené pani poslankyne, vážení páni poslanci, dovoľujem si vám uviesť návrh vlády na skrátené legislatívne konanie k vládnemu návrhu zákona, ktorý súvisí s niektorými mimoriadnymi opatreniami v súvislosti so šírením nákazlivej nebezpečnej ľudskej choroby COVID-19 v justícii, COVID-19 a v justícii. Nijako ma neteší, že prichádzam s návrhom na skrátené legislatívne konanie, ale s ohľadom na to, že ešte nie sme v takej situácii, že by sme mohli riešiť zasadnutia kľúčových orgánov právnických komôr prezenčne a právna úprava jednoznačne nedáva možnosť, aby zvolanie, po zvolaní tieto orgány mohli hlasovať aj iným spôsobom ako prezenčne. Osobitne s ohľadom na to, že v Slovenskej advokátskej komore je 6-tisíc advokátov a je tu povinnosť zo strany Slovenskej advokátskej komory zvolať kľúčový orgán – konferenciu advokátov, na ktorom sa rozhoduje o tom, aké budú disciplinárne komisie, aké budú orgány, ktoré zastupujú advokátov. Jednoducho inú možnosť Slovenská advokátska komora nemala, ako zvolať vlastne takúto konferenciu advokátov a musí sa uskutočniť v júni, tak je zrejmé, že buď pravdepodobne by tento, táto konferencia nebola uznášaniaschopná, alebo by sa vlastne nám na jednom mieste zhromaždilo naozaj veľmi veľa ľudí a vzhľadom na to, v akej situácii sme, tak aj samotná Slovenská advokátska komora požiadala, aby tu bola možnosť aj takéhoto dištančného hlasovania a nebolo nejakým spôsobom potom napadnuté, že nie je platné, keďže zo zákona jasne takáto možnosť nevyplýva. S ohľadom na to, že sa pripravuje takáto právna úprava a bude mať dopad pre Slovenskú advokátsku komoru, tak dávame túto možnosť aj ostatným právnickým komorám, a to je Exekútorskej komore a Notárskej komore, aby takúto možnosť, ak to bude potrebné, aby ju využili. Dovoľujem si vás preto požiadať o podporu tohto návrhu na skrátené legislatívne konanie. Zaiste to, že umožníme konferencii advokátov, aby mohla hlasovať aj dištančne, umožníme tým riadny chod advokácie. S čím súvisí aj základné právo na obhajobu a myslím si, že aj týmto spôsobom vlastne vieme dostatočne obhájiť, že tie dôvody na skrátené legislatívne konania tu sú. Ja si vás dovoľujem požiadať o podporu tohto skráteného legislatívneho procesu. Ďakujem pekne.
Ďuriš Nicholsonová Lucia, podpredsedníčka NR SR (2019-03-28):
Poprosím vás, vráťte mu desať sekúnd.
Sulík, Richard, predseda NR SR (2010-12-14):
Vážené panie poslankyne, vážení páni poslanci, poprosím vás, aby ste sa dostavili do rokovacej sály, budeme pokračovať v rokovaní 9. schôdze Národnej rady deviatym dňom. Vážené panie poslankyne, vážení páni poslanci, otváram deviaty rokovací deň 9. schôdze Národnej rady. Na dnešnom rokovacom dni o ospravedlnenie svojej neúčasti písomne požiadali poslanci: Ján Slota a Anna Vitteková. Keďže sa momentálne v sále nenachádza navrhovateľ k prvému bodu pán minister Uhliarik ani spravodajca k prvému bodu pán poslanec Novotný, navrhujem, aby sme pokračovali druhým bodom rokovania. Pýtam sa, či je všeobecný súhlas. (Súhlasná reakcia pléna.) Ďakujem vám. Budeme teda pokračovať druhým čítaním o vládnom návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov . Vládny návrh zákona má parlamentu tlač 103 a spoločnú správu výborov máte ako tlač 103a. Poprosím ministra školstva, vedy, výskumu a športu Eugena Jurzycu, aby vládny návrh zákona odôvodnil. Zároveň poprosím spoločného spravodajcu, aby zaujal miesto pre spravodajcu. Nech sa páči, pán minister.
K. Tóthová, poslankyňa: (2001-09-19):
I. Presperín, podpredseda NR SR: Pán poslanec Slafkovský – s faktickou poznámkou.
Jarjabek, Dušan, poslanec NR SR (2011-09-06):
Ďakujem pekne. Ja sa chcem poďakovať pánovi poslancovi Čížovi preto, lebo hovoril o pani ministerke spravodlivosti, a keďže pani ministerka vystúpila v závere so svojím monológom, a teda nemohli sme na ňu reagovať, v tejto chvíli využívam to, že pán poslanec Číž hovoril o pani ministerke, takže môžem nadviazať na jeho slová. Pani ministerka, vy ste v tomto parlamente jeden z najväčších demagógov, ako tu niekedy kto rozprával, demagogicky vystúpil a demagogicky presviedčal, niekedy šarmantne, niekedy menej šarmantne, to je pravda, ale skutočne ste jeden z najväčších demagógov v tomto parlamente. A som rád, že vás to vlastne potešilo. Pani ministerka, buďte trošku veľkorysá. Hovoríme o Súdnej rade. Nechajte hovoriť o tomto zákone v parlamente predsedu Najvyššieho súdu. Vojdite s ním, nebojte sa, vojdite s ním do polemiky tu na tejto úrovni parlamentnej, kde ste si obidvaja rovní. Skúste to spraviť. Ale vy vždy zariadite, aby predseda Najvyššieho súdu nemohol rozprávať, lebo si to neprajete. A neprajete si takúto konfrontáciu s ním. Skúste aspoň raz byť veľkorysou a skúste s ním prejsť do otvorenej polemiky o tomto návrhu zákona, ktorý predkladáte. Bude to úžasné a podporíte len tých, ktorí si o vás myslia, že naozaj ste veľkorysá. Ďakujem za pozornosť.
Hrnčiar, Andrej, podpredseda NR SR (2018-09-12):
Pán poslanec Mihál, nech sa páči.
P. Hrušovský, predseda NR SR: (2003-11-05):
Pani poslankyňa Sabolová.
Zmajkovičová, Renáta, podpredsedníčka NR SR (2013-09-04):
Ďakujem, pán minister. Prerušujem rokovanie o tomto bode programu. V rokovaní budeme pokračovať Informáciou o vydaných aproximačných nariadeniach vlády Slovenskej republiky v I. polroku 2013 a o zámere prijímania aproximačných nariadení vlády Slovenskej republiky v II. polroku 2013 . Materiál vlády má tlač 619. Opäť dávam slovo pánovi ministrovi Borcovi, aby uviedol tento materiál. Nech sa páči, pán minister.
Hraško, Igor, poslanec NR SR (2015-04-16):
Ďakujem, no ťažko sa reaguje na primitívov, ale tak poďme odzadu, teda po poriadku. Cicoň, ako ste klesli vy podľa vašich vyjadrení. Aj Kérymu, to riešenie, čo ste tuná predkladali, ktoré vám vrátil prezident by nič neriešilo, preto sme za to nezahlasovali. A to je na tom to smutné, viete a okrem toho váš predseda naozaj diskutuje len s Bugárom alebo s Figeľom. Teraz už možno ani s Figeľom nebude, ale dajte mi ešte jedno meno, s kým ešte diskutoval za tri roky, dajte mi ešte jedno meno. Sme doma. Bublavý, DPH v tomto zákone nie je riešená, takže neklam tuná, hej, Dušan. A kto dostal malých podnikateľov do tohto stavu? Nuž 9-ročná vláda SMER-u, ktorá nekonala, 9-ročná vláda SMER-u – sociálnej demagógie. Goga, nedal som vám dôvod, aby ste čo..., jaj, neobhajoval som Figeľa, aby som vám nedal dôvod na to, aby ste nevťahovali odvolávanie do riešenia, ktoré ste mali robiť, a nie odvolávanie Figeľa. Přidal, jaj. Viete, poznám veľa vtipov o rôznych kategóriách, ale nemyslím si, že by som sa mal ospravedlňovať policajtom, blondínkam, homosexuálom, žabám a iným, ktorí sa vo vtipoch..., viete, preto sú to vtipy. Ak ste toto nepochopili, tak už potom neviem. Môžete sa kľudne ospravedlniť aj komukoľvek. A ja som nič nehovoril o zabíjaní, ktoré sa mi snažíte vložiť do úst. Ja som hovoril možno o športových hrách, pretože paintballové súťaže, sú airsoftové súťaže, ale to si musíte najskôr naštudovať. Martvoň. A pripomínam nielen Martvoňovi, ale aj všetkým smerákom, že všetko sa deje v súlade s vašimi zákonmi, preto neboli podané trestné oznámenia. To je ten problém, s vašimi zákonmi. Pán Kolesík, ja som bol v SOP-ke veľmi krátko, pretože som pochopil, že ak sa niekomu nepchám správne tam, kde sa pcháte vy, tak tam dlho nevydržím. Ani som tam dlho nevydržal. Preto som tam bol veľmi krátko, pretože som pochopil, že naozaj takí ľudia ako potom boli Malchárek a ďalší, tak som im nesedel, pretože som si dovolil otvoriť ústa na vedenie. Preto ma tak veľmi rýchlo vysúkali. Daniš, keby sme racionálne plokračovali, tak takúto šaškáreň na odvolávanie Figeľa nebudete potrebovať.
Vetrák, Milan, poslanec NR SR (2020-04-20):
Rokovanie ústavnoprávneho výboru bude zajtra o 14.00 hodine v zasadačke tohto výboru.
Laššáková, Jana, podpredsedníčka NR SR (2013-05-31):
Teraz dávam možnosť prihlásiť sa do rozpravy ústne. Do rozpravy sa ústne hlási pán poslanec Zajac. Končím možnosť prihlásiť sa do rozpravy ústne. Nech sa páči, pán poslanec, máte slovo.
Andreánsky, Ladislav, poslanec NR SR (2013-05-16):
Prosím, dajte hlasovať o návrhu zákona ako o celku s prijatými pozmeňujúcimi návrhmi, gestorský výbor odporúča schváliť.
Verešová, Anna, poslankyňa NR SR (2019-03-29):
Vy všetci, čo ma poznáte, viete veľmi dobre, že mi vždy išlo o vec a nie o žiadne, aby som bola úspešná alebo aby som nejaké ľúbivé slová používala. Vždy mi išlo o vec aj voči rodinám, aj voči deťom a ženám, pretože som s nimi pracovala. Chcem povedať, že sa teším, že aj mojou zásluhou prešiel práve tento pozmeňovák alebo že ste ho navrhli. Pretože keby som vás k tomu nebola trochu nejako pomkla, tak by ste to nechali v takej vágnej rovine. A tomu sa teším, že teraz je to vyprecizované a že naozaj to znamená, že Slovenská republika odmietne Istanbulský dohovor. Ja kolegu Dostála a kolegu Poliačika nikdy nepresvedčím a nie je to preto, preto nevystupovala som kvôli tomu s nejakými argumentami, ako som spomínala odborníkov psychiatrov alebo aj, že čo to znamená, že v demokratickej spoločnosti boli kvôli Istanbulskému dohovoru diskriminované nejaké mimovládne organizácie, však to, to je neprípustné, ale aj to, že sa množstvo občanov vyjadruje k tomuto dohovoru. Jednoducho dohovor sa stal za tie roky toxický a nejakým spôsobom nám to druhá strana nevyvrátila. Takže hovorím len to, že aby sme aj my kresťania boli zodpovední a nevnášali nenávisť do spoločnosti a medzi nami ľuďmi, tak hovorím, že každý ten nápad a návrh musí byť aj dobre pripravený, aj dobre zdôvodnený. O to mi celý čas pri kritike predkladateľov išlo. Chápem, že sa mnohé veci urobia, že zrazu to teraz daj, ale ja vám poviem pravdu, že by som z fleku v noci vedela ako Otčenáš povedať formulu na to, na pozastavenie Istanbulského dohovoru. Je mi to ľúto, lebo ja som ponúkala už aj po minulé roky svoje, svoje poznatky a informácie, dokumenty, ktoré mám. Mohlo to byť pripravené lepšie a mohli sme, nemuseli sme absolvovať celú túto debatu.
Kollár, Boris, doterajší predseda NR SR (2023-10-25):
Vážené pani poslankyne, vážení páni poslanci, pýtam sa vás, či všetci prítomní poslanci zložili ústavou predpísaný sľub. Ak áno, konštatujem, že všetci prítomní poslanci Národnej rady Slovenskej republiky zložili ústavou predpísaný sľub. Vážené pani poslankyne, vážení páni poslanci, budeme pokračovať v rokovaní ustanovujúcej schôdze Národnej rady Slovenskej republiky. Chcem uviesť, že poslanci Jozef Viskupič, Erika Jurinová, Michal Wiezik, Juraj Droba mi doručili ich písomné rozhodnutie o tom, že sa vzdávajú mandátu poslanca Národnej rady Slovenskej republiky. Ich mandát poslanca tým podľa čl. 81a Ústavy Slovenskej republiky zanikol. V nadväznosti na to je potrebné uviesť, že ak sa poslanec vzdal svojho mandátu poslanca, nastupuje náhradník. Na základe uvedeného som podľa príslušných ustanovení zákona o rokovacom poriadku a zákona o podmienkach výkonu volebného práva vyhlásil dnešným dňom, to jest 25. októbrom 2023, na zaniknuté mandáty poslancov nastúpenie náhradníkov tak, aby boli, aby mohli hlasovať na ustanovujúcej schôdzi Národnej rady, aby sme mali plný zbor. Takže na zaniknutý mandát za Jozefa Viskupiča nastupuje Július Jakab, za Eriku Jurinovú nastupuje Rastislav Krátky, za Michala Wiezika nastupuje Marek Lackovič a za Juraja Drobu nastupuje Juraj Krúpa. Pristúpime k druhému bodu programu ustanovujúcej schôdze, a to k skladaniu sľubu náhradníkov na zaniknuté mandáty poslancov Národnej rady Slovenskej republiky . Prosím náhradníkov, ako som ich uviedol, aby sa dostavili do rokovacej sály, postupne predstúpili pred rečnícke miesto a zložili ústavou predpísaný sľub. Žiadam teraz opäť všetkých prítomných, aby počas skladania sľubu stáli. Opäť teraz prosím ešte podpredsedu Národnej rady Slovenskej republiky pána Petra Pčolinského, aby prečítal ústavné znenie sľubu poslanca Národnej rady Slovenskej republiky a postupne uvádzal mená náhradníkov skladajúcich sľub.
Laššáková, Jana, podpredsedníčka NR SR (2015-09-18):
Na vystúpenie pána poslanca s faktickými poznámkami pani poslankyňa Vaľová, pán poslanec Jasaň. Končím možnosť prihlásiť sa s faktickými poznámkami. Nech sa páči, pani poslankyňa Vaľová.
Hufková, Eva, poslankyňa NR SR (2012-07-26):
Ktoré? Ale veď to mi... (Ruch v sále. Smiech.) Bavíte sa? (Ruch v sále. Smiech.) Vy ste začínali hneď vo všetkom najlepšie, áno? Ďakujem.
Glváč, Martin, podpredseda NR SR (2019-06-24):
Vážené pani poslankyne, vážení páni poslanci, pokračujeme v po..., pokračujeme v popoludňajšom rokovaní... (Ruch v sále.) Pán kolega, pán kolega Heger, ešte nemáte slovo. Ďakujem. Pokračujeme v popoludňajšom rokovaní piateho dňa 46. schôdze Národnej rady Slovenskej republiky v prerušenej rozprave v prvom čítaní o návrhu poslancov Tittela, Jančulu, Smolíkovej a Bernaťáka na vydanie zákona, ktorým sa dopĺňa Zákonník práce (tlač 1479). Navrhovateľ je na svojom mieste, pani spravodajkyňa takisto. Dopoludnia neukončil svoje vystúpenie do rozpravy písomne prihlásený poslanec, pán poslanec Heger. Nech sa páči, odovzdávam vám slovo. (Pokračovanie rokovania o návrhu poslancov Národnej rady Slovenskej republiky Dušana Tittela, Tibora Jančulu, Evy Smolíkovej a Tibora Bernaťáka na vydanie zákona, ktorým sa dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony , tlač 1479.)
Šimečka, Michal, podpredseda NR SR (2024-06-11):
Ďakujem veľmi pekne, pán poslanec. Otváram rozpravu, do ktorej sa písomne neprihlásil nikto, a preto sa chcem spýtať, či sa niekto chce prihlásiť ústne. Uzatváram možnosť prihlásiť sa do rozpravy a ako prvý vystúpi pán poslanec Štefunko. Nech sa páči.
Bugár, Béla, podpredseda NR SR (2017-02-09):
Vážené panie poslankyne, vážení páni poslanci, ešte pred hlasovaním dovoľte, aby som privítal na balkóne návštevu zo Žiaru nad Hronom. Buďte vítaní v Národnej rade! (Potlesk.) A teraz pristúpime k jednotlivým hlasovaniam. Najprv v prvom čítaní o vládnom návrhu zákona, ktorým sa dopĺňa zákon č. 315/2016 Z. z. o registri partnerov verejného sektora (tlač 429). Dávam slovo pánovi poslancovi Kresákovi, ktorého navrhol gestorský výbor za spravodajcu. (Reakcia z pléna.) Kartu máte, pán poslanec? (Povedané so smiechom a reakcie z pléna. Ruch v sále.) (Hlasovanie o vládnom návrhu zákona, ktorým sa dopĺňa zákon č. 315/2016 Z. z. o registri partnerov verejného sektora o zmene a doplnení niektorých zákonov , tlač 429.)
Kvorka, Ján, poslanec NR SR (2019-03-27):
Pán predsedajúci, prosím, dajte hlasovať o tom, že Národná rada prideľuje predložený návrh zákona na prerokovanie týmto výborom: Ústavnoprávnemu výboru Národnej rady a Výboru Národnej rady pre pôdohospodárstvo a životné prostredie. Ďalej, aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný návrh zákona výbory prerokovali do 3. mája 2019 a v gestorskom výbore do 7. mája 2019.
P. Paška, predseda NR SR: (2006-08-02):
Pán poslanec Zvonár.
Galko, Ľubomír, poslanec NR SR (2017-12-05):
Ďakujem pekne. Budem reagovať len na kolegu pána Tomáša. Vy ste povedali, že veríte, že sa nedostanem k žiadnej funkcii ministra, aj pán Muňko to povedal. No vzhľadom k tomu, že mám blízko k silovým rezortom, nielen v obrane, ale aj k vnútru, tak ja sa vám nečudujem, ani vám, ani pánovi Kaliňákovi, ani pánovi Ficovi, že majú z toho panický strach, ale to je váš problém. Viete, kto nekradne, nepácha trestné činy, nemusí sa báť nejakého človeka, čo s ním zatočí. To je váš problém, nie môj. To je prvá poznámka. A druhá poznámka. Ste hovorili niečo o tých eštebáckych metódach. Ja som aj rád, že ste to spomenuli, lebo som to zabudol povedať v tej rozprave, ako pán premiér opätovne klamal o tom, že počas vašej vlády neboli nasadzované informačno-technické prostriedky na novinárov. Vy veľmi dobre viete, že na tú istú novinárku pán Baška nasadil informačno-
-technické prostriedky, nieže len odposluchy, ale obraz a zvuk. A veľmi dobre viete, kde bol ten obraz. Viete, kde bola tá kamera? Ona ju mala v spálni. Pán Tomáš, za pôsobenia vášho ministra obrany mala novinárka nasadený obraz v spálni. Tak mi, prosím vás, nerozprávajte tu niečo, ja neviem, čo ste s tým obrazom potom robili. Ja na to nechcem ani myslieť. Hej, budem radšej myslieť, že ste s tým robili nejaké nemravnosti, akože by ste ju pomocou toho obrazu potom nebodaj vydierali, lebo Robert Kaliňák je toho, je toho schopný. Aj tá Beňová zmenila preto ten názor, lebo ju vydiera, lebo Robert Kaliňák vlastnú zakladajúcu členku strany SMER vydiera. To je odpoveď pre vás, pán Čaplovič. Takže vy mi len rozprávajte niečo o eštebáckych metódach.
J. Liška, minister obrany SR: (2004-03-11):
V nadväznosti na budúce členstvo Slovenskej republiky v Severoatlantickej aliancii jednou z požiadaviek aliancie v rámci plnenia reformných úloh ozbrojených síl Slovenskej republiky je transfer prebytočného nehnuteľného majetku štátu v správe ministerstva obrany alebo v správe vyššej vojenskej správy na iný právny subjekt. Vzhľadom na veľký rozsah a špecifický charakter tohto majetku nie je reálny predpoklad, že s týmto majetkom bude v termíne do roku 2006 naložené spôsobom podľa platnej právnej úpravy. Súčasný právny stav by spôsoboval aj nadmernú administratívnu náročnosť pri nakladaní s týmto majetkom, ako aj v rámci schvaľovacích právomocí ministerstva financií, ktoré na takéto prevody udeľuje súhlas. Vzhľadom na skutočnosť, že ide o nehnuteľný majetok špecifického charakteru určený pôvodne na vojenské účely, javí sa vhodné, aby v rámci potrieb verejnej správy bolo na základe nového zákona umožnené nadobudnúť takýto majetok obciam a vyšším územným celkom, na území ktorých sa nachádza. Návrh zákona predpokladá, že pôjde o bezodplatný prevod, pričom právnym titulom bude darovacia zmluva podľa § 628 Občianskeho zákonníka. Navrhuje sa, aby uzatvoreniu darovacej zmluvy predchádzalo rozhodnutie vlády. S pozmeňujúcimi návrhmi obsiahnutými v spoločnej správe súhlasím v zmysle odporúčaní gestorského výboru. Vážený pán predsedajúci, vážené panie poslankyne, vážení páni poslanci, dovoľujem si vás požiadať, aby ste schválili predložený vládny návrh zákona. Ďakujem.
Blanár, Juraj, podpredseda NR SR (2021-04-30):
Ďalší s faktickou poznámkou, pán poslanec Miroslav Urban.
Paška, Pavol, predseda NR SR (2012-10-23):
Hlasujeme. (Hlasovanie.) 141 prítomných, 83 za, 58 sa zdržalo. Návrh sme schválili.
Danko, Andrej, podpredseda NR SR (2023-12-14):
Pán poslanec Šmilňák.
Ďurica, Ondrej, poslanec NR SR (2021-03-30):
Ďakujem za slovo, pán predsedajúci. Pán kolega Kazda, ja v skratke len by som chcel podporiť, a teda vyzdvihnúť tento váš príspevok, pretože keď sme sa o tom začali baviť, resp. keď tu bola táto téma načatá, tak mi to pripadalo ako veľmi, veľmi taký jednostranný pohľad, preto oceňujem ten váš pohľad a to vaše vysvetlenie a skutočne si myslím, že treba nájsť nejaký taký zdravý konsenzus a riešiť túto vec s chladnou hlavou, nenaletieť a nenaskočiť okamžite na každý, na každý pekný slogan a na každú nejakú reklamu v tejto veci, hoci ja zdôrazňujem, že otázka životného prostredia, otázka zdravého Slovenska a vôbec všeobecne priestoru, v ktorom žijeme, je pre nás priorita. To je prirodzené pre každého proste Slováka na Slovensku, Rakúšana v Rakúsku a tak ďalej. To sú automatické veci, ktoré, ako ste veľmi dobre povedali, už tu prebiehajú tie, tie procesy a tie nastavenia tu predsa sú. A teraz sa tváriť, že príde iniciatíva, ktorá dá všetkým proste rozum a povie, ako sa máme správať, ako sa máme odteraz, od tohto momentu chovať, tak mi to príde trošku pritiahnuté za vlasy a naozaj apelujem na to, aby tu bola aj diskusia o tejto veci, aby sme sa nezbláznili z každého takéhoto výstrelku alebo z nejakého výkriku a aby sme o tom diskutovali a zachovali, zachovali taký zdravý rozum aj v tých, v tých plánoch, aj v tom nastavení, ako má, ako má čo vyzerať. Takže za mňa naozaj ďakujem veľmi pekne za tento váš príspevok, v ktorom ste veľa vysvetlili a zároveň, zároveň ste v mnohom tlmočili aj teda náš názor za kolegov, tak ako tu sedíme v lavici a dúfam, že vám to neublíži, že sme s vami takýmto spôsobom súhlasili a súhlasíme v tejto otázke. Ďakujem.
Grendel, Gábor, podpredseda NR SR (2022-10-20):
Ďakujem pekne. Pán podpredseda vlády, prosím, aby ste v limite 15 minút odpovedali na otázky adresované predsedovi vlády. Prvá otázka je od pani poslankyne Romany Tabák a znie: „Vážený pán premiér, kedy vláda mieni konať a obsadiť miesto predsedu Úradu pre ochranu osobných údajov. Považujem to za zlyhanie, nakoľko ani po dvoch rokoch od volieb stále nie je táto pozícia obsadená. Úrad vedie bývalá poslankyňa SMER-u pani Vitteková.“
Danko, Andrej, predseda NR SR (2016-10-14):
Ďakujem. Chce sa vyjadriť k rozprave spravodajca? Nie. Ďakujem. Prerušujem rokovanie o tomto bode programu. Ďalším bodom programu je prvé čítanie o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov . Vládny návrh zákona má parlamentnú tlač 258, návrh na jeho pridelenie na prerokovanie výborom je v rozhodnutí č. 261. Prosím ministra financií Petra Kažimíra, aby aj tento vládny návrh zákona uviedol.
Jarjabek, Dušan, poslanec NR SR (2018-05-29):
Ďakujem veľmi pekne, pán predsedujúci, predsedajúci. Dámy a páni, dovoľte aj mne, aby som sa vyjadril k tejto veľmi vážnej téme bez ohľadu na to, kto ju predkladá, v akom čase ju predkladá, ale je to téma, ktorá naozaj je, myslím si, asi jednou z tých hlavných tém vôbec, ktoré, ktoré v živote každého človeka existujú. S veľkou pokorou sa vyjadrujem k tejto téme bez ohľadu skutočne na to, kto ju nadhodil. Vážená pani doktorka, nesúhlasím s tým, čo vy hovoríte, určite, ale opäť s veľkou pokorou si s veľkou pozornosťou a rešpektom vypočujem každý názor každej ženy, ktorá vystúpi v tomto parlamente, má s tým svoje vlastné skúsenosti, o ktorých hovorí alebo o ktorých nechce hovoriť. Proste je to nesmierne subjektívna vec. Vadí mi v tomto prípade, že vstupujete do svedomia žien. Vadí mi v tomto prípade, že vstupujete, že vstupujú muži do svedomia žien. Vadí mi a s veľkou nevôľou počúvam, ako, ako niektorí, teda niektorých mužov, ako pripravujú zákon, zákon pre ženy. Toto je zákon pre ženy, hoci sa týka aj mužov. Viete, myslím si, že najčistejším riešením tejto problematiky, a viem, že sa to nedá spraviť, by bolo podľa môjho názoru referendum, ktorého by sa zúčastnili v rámci presne formulovaných otázok len ženy, a preto vás prosím, muži, s veľkou láskou, pokorou a skutočne priateľstvom, naozaj prestaňte niektorí predstierať pôrodné bolesti. Skutočne. A opäť, hovorím to s veľkou, s veľkou láskou k nám všetkým mužom. Ďakujem pekne za pozornosť. (Ojedinelý potlesk.)
A. Záborská, poslankyňa: (2002-06-25):
I. Presperín, podpredseda NR SR: Nech sa páči.
B. Bugár, podpredseda NR SR: (2004-09-23):
Otváram rozpravu o tomto bode programu a pýtam sa... Pardon, mám tu jednu jedinú písomnú prihlášku do rozpravy od pána poslanca Šulaja za poslanecký klub Smer. Pán poslanec Šulaj, nech sa páči, máte slovo. A po vašom vystúpení sa opýtam, či sa chce ešte niekto ústne prihlásiť do rozpravy.
Holečková, Martina, poslankyňa NR SR (2023-11-21):
Dobre. Ďakujem veľmi pekne, tak máme teda novú kultúru. Dobre. Ale teraz teda skúsim príspevok... (Prerušenie vystúpenia predsedajúcim.)
Blanár, Juraj, podpredseda NR SR (2023-05-25):
Pán poslanec Vetrák, môžete reagovať na faktické poznámky.
Lipšic, Daniel, poslanec NR SR (2014-06-12):
Ďakujem pekne, pani podpredsedníčka. Budem veľmi stručný. Ja si myslím, že je legitímne dávať aj parciálne novelizácie trestných zákonov, lebo je to zaujímavá téma. Čiže to je úplne legitímne. A ja nechcem ísť do odbornej polemiky s pánom poslancom Beblavým, samozrejme. Ale musím povedať, že vnímam niektoré novely, ktoré v princípe v praxi až tak veľa neriešia, so skepsou. Poviem aj, prečo je to tak konkrétne v tomto prípade. Totižto porušovanie autorských práv je prečin. Keďže je prečin, tak na jeho stíhanie sa vyžaduje okrem naplnení formálnych znakov trestného činu aj znak materiálny, teda závažnosť. Inými slovami, ak si niekto teraz stiahne z internetu aj po rozsudku Európskeho súdneho dvora knihu od Queenu Bohemian Rhapsody, nebude trestne stíhaný, ani nemôže byť trestne stíhaný, lebo je to prečin, ktorý vyžaduje materiálny korektív, ktorým je závažnosť činu. A tá závažnosť je určovaná okolnosťami toho prípadu, významom chráneného záujmu, následkami toho činu, ktoré nie sú v princípe žiadne, keďže si to niekto stiahne pre vlastnú potrebu. Ja som to isté hovoril pri novele Trestného zákona, ktorý sa týkal stáčania tachometrov. To nie je porušenie Trestného zákona, lebo to už je dnes podvod úplne evidentne. Teraz dáva vláda novelu Trestného zákona, aby bolo možné stíhať niekoho, koho pes spôsobí ujmu na zdraví. Aj to už je stíhateľné dnes. Proste sa mi niekedy zdá, že keď v súvislostiach človek Trestný zákon chápe, vníma, pozná, tak mu to nemôže uniknúť. Ale chápem, že je to dobrá a zaujímavá téma, len, ešte raz, v praxi ona nič až tak nezmení, lebo keďže ide o prečin podľa trestnej sadzby, ten vyžaduje materiálny korektív. To som chcel len povedať.
Susko, Boris, poslanec NR SR (2015-11-25):
Ďakujem pekne za slovo, pán predseda. Pán poslanec Poliačik, musím povedať, že áno, žiaľbohu, tá právna úprava je obdobná aj dnes s tým, že tá lehota nie je 48 hodín, ale je na ďalší deň s tým, že teda Národná rada hlasovaním môže skrátiť tú lehotu. Musím povedať, žiaľ, že naozaj tento inštitút sa zneužíva a berie sa dnes skôr ako štandard, čo je podľa môjho názoru chybou. Na druhej strane si však nemyslím, že takýmto spôsobom zväzovať ruky Národnej rade, aby ani v odôvodnených prípadoch nemohla Národná rada hlasovať o skrátení tejto lehoty, nie je správne a nie je efektívne z hľadiska rokovania Národnej rady. Pretože my máme tu návrhy zákonov, ktoré môžu končiť posledný deň rokovacieho dňa danej schôdze, kedy je potrebné odhlasovať niektoré návrhy, aj keď viem, že na konci bývajú väčšinou prvé čítania. Ale môže sa stať, že tam môže byť aj druhé čítanie, kde budú nejaké pozmeňovacie návrhy, ktoré budú veľmi jednoduché, legislatívno-technické, môžu znamenať jedno, dve slová. A v takom prípade naozaj nevidím účelnosť a efektívnosť v tom, aby Národná rada v takýchto odôvodnených prípadoch nemohla skrátiť tú lehotu a hlasovať ešte aj v ten istý deň o takomto návrhu. Ďakujem.
Krupa, Peter, poslanec NR SR (2021-09-29):
Ďakujem za slovo. Kolega Beluský, ďakujem ti za tvoj kultivovaný príspevok. A za tieto posledné dva dni sa ukázala len jedna vec, a to, že nie je medzi Ficom, Pellegrinim, Sulíkom, Matovičom žiadny rozdiel. Kradnú jedni, kradnú druhí. Za celý čas, čo prebiehala táto mimoriadna schôdza, vyšli dva články na internete, čo som si prečítal, a to, v uplynulých dňoch sa na verejnosť dostala informácia o tom, že minister hospodárstva Sulík sa chystá urobiť zatiaľ najväčší privatizačný krok tejto vládnej junty, predať štátny podiel spoločnosti Slovenské elektrárne, akciová spoločnosť, podnikateľskej skupine J&T. Neviem, prečo to neodznelo od kolegov, ktorí zvolali túto mimoriadnu schôdzu? A ďalší článok, ktorý teda, ktorý teda sa priznal pán Dzurinda k tomu, že servilne vykonával Merkelovej príkazy: „O polnoci ma zavolala na pivo, dostal som od nej isté noty a mojou úlohou bolo zistiť čo a jak.“ Som zvedavý, kedy vyjde taký článok, kedy sa prizná pán Fico alebo pán Pellegrini, alebo pán Matovič, ako servilne vykonávali príkazy zo Západu a Európskej únie. Ďakujem pekne.
Laurenčík, Milan, podpredseda NR SR (2020-05-12):
Ďakujem. Prosím, zaujmite miesto pre spravodajcu. Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa preto, či sa chce niekto prihlásiť do rozpravy ústne. Konštatujem, že nie. Vyhlasujem všeobecnú rozpravu za skončenú. Pán minister, stanovisko? Nie? Pani spravodajkyňa? Nie? Prerušujem rokovanie o tomto bode programu. Teraz pristúpime k prvému čítaniu o vládnom návrhu zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov. Vládny návrh zákona je uvedený ako tlač 82, návrh na jeho pridelenie pre prerokovanie výborom je v rozhodnutí č. 80. Prosím ministra obrany Slovenskej republiky Jaroslava Naďa, aby vládny návrh zákona uviedol. (Reakcia z pléna: „Procedurálny.“ ) Nech sa páči, pán poslanec Fico.
Vaľová, Jana, poslankyňa NR SR (2022-02-02):
Ďakujem veľmi pekne. Ja takisto vítam predloženie návrhu zákona, ale rovnako by som chcela predkladateľa upozorniť na kolíziu, ktorá je v § 21 ods. 5 uvedeného zákona o službách zamestnanosti, kde predkladateľ dáva, že vlastne sezónna činnosť bude 8 mesiacov. Ale ak si zoberieme zákon o službách zamestnanosti, tak sa hovorí, že sezónny zamestnanec, ktorý je viazaný na určité obdobie roku, sezónu, sa vykonáva maximálne 180 dní počas 12 po sebe nasledujúcich mesiacov. Čiže ja by som poprosila, pán kolega, aby sme nejaký spôsobom si sadli a odstránili tie veci, čo sa týkajú, lebo vy sa tam dotýkate iba Zákonníka práce, ale tam sú aj odvolávky vlastne do... v zákone o službách zamestnanosti a tam je to kolízia. A tým pádom keby chodil inšpektorát na kontrolu, tak podľa tohto, podľa, podľa tohto, podľa tohto ustanovenia by mali ovocinári veľký problém. Ďalšiu vec, ktorú by som chcela povedať, že či ste neuvažovali nad tým, že áno, je to fajn, že znižujete odvody na 50 % do Sociálnej, zdravotnej a... a poisťovne. Ale musia si aj títo ľudia uvedomiť, že potom im tých 50 % bude chýbať, aj keď sa zamestnajú, či by nebolo dobré, že by to garantoval štát nejakým spôsobom. A tretia vec je, či sa nezamyslíme aj na gac... nad gastrosektorom, lebo naozaj dneska nám zanikajú reštaurácie z toho dôvodu, že možno majú kmeňových zamestnancov, ale nie sú schopní proste, lebo naozaj ste, ste otvorili veľmi dobré dvere ako pomoc podnikateľom, a nie sú schopní dneska udržať si tých kmeňových pracovníkov. A možno by im to na jeden rok pomohlo, pretože radšej povedia, ako majú dať výpoveď dva mesiace, čiže mesiac otvoria, dva mesiace budú ďalšie platiť, tak radšej nikoho nezamestnajú. A možno sa treba aj zamyslieť, či by sme to nedali medzi aktivačné práce, lebo je kopu nezamestnaných, robia aktivačné práce pre mestá a obce, kde sú títo podnikatelia, a možno by aj tí, ktorí sú, aby, aby možno takúto činnosť vykonávali aktivačne. Myslím si, že je to také rozšírenie a bolo by dobré, keby sme sa na... (Prerušenie vystúpenia časomerom.)
Danko, Andrej, predseda NR SR (2018-09-18):
Dávam slovo spravodajcovi, ktorého určil navrhnutý gestorský ústavnoprávny výbor, poslancovi Lukáčovi, aby Národnej rade podal spravodajskú informáciu k uvedeným návrhom.
Mizík, Stanislav, poslanec NR SR (2018-11-29):
Ďakujem za slovo. Natália, správne si podotkla, že v súčasnosti sú mnohé európske ocenenia skôr ocenením dotyčného, že drží líniu a krok s globálnym predátorom, ktorý určuje geopolitické procesy tak politické, ako aj ekonomické a v súčasnosti aj migračné. Aj pani Merkelová, ktorá znivočila Nemecko, dostala Kalergiho cenu. Ďakujem.
Kadúc, Miroslav, poslanec NR SR (2014-03-26):
Pán predseda, ďakujem. Poprosím, aby ste dali hlasovať aj o tomto návrhu zákona.
Blaha, Ľuboš, podpredseda NR SR (2024-04-23):
Ďakujem pekne, pán poslanec. Teraz dávam slovo poslancovi Romanovi Michelkovi, ktorý bol určený ako spravodajca navrhnutým gestorským ústavnoprávnym výborom. Nech sa páči, pán poslanec.
Petrák, Ľubomír, poslanec NR SR (2015-11-25):
Ďakujem za slovo, pán podpredseda. Vážený pán minister, vážené kolegyne, kolegovia, dovoľte, aby som predniesol spravodajskú správu k predkladanému vládnemu návrhu zákona o športe a o zmene a doplnení niektorých zákonov (tlač 1723). Výbor Národnej rady pre vzdelávanie, vedu, mládež a šport ako gestorský výbor podáva Národnej rade podľa § 79 ods. 1 zákona o rokovacom poriadku túto spoločnú správu výborov Národnej rady Slovenskej republiky o výsledku prerokovania vládneho návrhu zákona: Národná rada uznesením z 23. septembra 2015 pod č. 1934 sa uzniesla prerokovať vládny návrh zákona o športe a o zmene a doplnení niektorých zákonov v druhom čítaní a prideliť ho týmto výborom: ústavnoprávnemu výboru, výboru pre financie a rozpočet, výboru pre verejnú správu a regionálny rozvoj, výboru pre sociálne veci a výboru pre vzdelávanie, vedu, mládež a šport. Ako gestorský výbor určila výbor pre vzdelávanie, vedu, mládež a šport a určila lehoty na jeho prerokovanie. Výbory prerokovali návrh zákona v lehote určenej uznesením Národnej rady. Iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku. K vládnemu návrhu zákona o športe zaujali výbory tieto stanoviská: výbor pre sociálne veci v uznesení č. 197 odporučil návrh zákona schváliť, ústavnoprávny výbor v uznesení č. 692, výbor pre financie a rozpočet v uznesení č. 480, výbor pre verejnú správu a regionálny rozvoj v uznesení č. 266, výbor pre vzdelávanie, vedu, mládež a šport v uznesení č. 201 zhodne odporúčajú návrh zákona schváliť s pozmeňujúcimi a doplňujúcimi návrhmi uvedenými v IV. časti spoločnej správy. IV. časť spoločnej správy obsahuje celkom 177 pozmeňujúcich a doplňujúcich návrhov. Gestorský výbor odporúča Národnej rade o týchto návrhoch hlasovať nasledovne: o bodoch 1 až 141, 143 až 147, 149 až 168, 170 až 177 spoločne s odporúčaním gestorského výboru schváliť, o návrhoch uvedených v bodoch 142, 148 a 169 spoločne s odporučením gestorského výboru neschváliť. Gestorský výbor na základe stanovísk výborov odporúča Národnej rade vládny návrh zákona o športe schváliť v znení pozmeňujúcich a doplňujúcich návrhov uvedených v tejto správe. Predmetná spoločná správa výborov Národnej rady bola schválená uznesením výboru pre vzdelávanie, vedu, mládež a šport z 18. novembra 2015 pod č. 210. Týmto uznesením ma výbor poveril ako spoločného spravodajcu, aby som na schôdzi Národnej rady informoval o výsledku rokovania výborov, stanovisku a návrhu gestorského výboru a zároveň ma poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku. Pán predsedajúci, skončil som.
Bugár, Béla, podpredseda NR SR (2017-02-02):
Pán poslanec Zelník.
Mizík, Stanislav, poslanec NR SR (2016-11-24):
Ďakujem za slovo. Pán Galko, vy hovoríte o vyhadzovaní peňazí. Vy hovoríte o nejakom krvavom hospodárení. Pán Galko, vy dokonca máte čo hovoriť aj o rezorte obrany. Však vy ste oslabili obranyschopnosť štátu predajom okolo 100-tisíc samopalov vzor 58 po 11 eur za kus. A tieto naše samopaly, staré dobré päťdesiatosmičky majú niektoré parametre lepšie dokonca ako AK-čka. Ináč, minule som našiel na internete video výcviku bojovníkov ISIL-u, asi 150 ich bolo. A, čuduj sa svete, nemali v rukách AK-čka, ale mali všetci päťdesiatosmičky. Že by to bolo z toho predaja? Ďakujem za slovo.
Glváč, Martin, podpredseda NR SR (2019-06-26):
Pán spravodajca, chcete sa vyjadriť k rozprave? Nie. Prerušujem rokovanie o tomto bode programu. Pristúpime k prvému čítaniu o návrhu poslancov Mariana Kotlebu, Rastislava Schlosára, Martina Beluského a Stanislava Drobného na vydanie zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov. Návrh zákona je pod tlačou 1526, návrh na jeho pridelenie na prerokovanie výborom je v rozhodnutí č. 1616. Dávam slovo poslancovi Martinovi Beluskému, aby návrh zákona uviedol. Nech sa páči. [Rokovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Martina Beluského a Stanislava Drobného na vydanie zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov , tlač 1526.]
P. Hrušovský, predseda NR SR: (2003-12-04):
(Hlasovanie.) 128 prítomných, 51 za návrh, 35 proti, 38 sa zdržalo, 4 nehlasovali. Pripomienku pána prezidenta sme neschválili. Pán poslanec Mikuš. Nie, nie, nie, nech sa páči, ďalší návrh.
Kuffa, Štefan, poslanec NR SR (2012-10-18):
Ďakujem za slovo. Vážená pani podpredsedníčka, pani predsedajúca, ja som si poznačil z toho vystúpenia takú milú vetu, keď nemáme jasný ten grunt, nemáme nič. Ten pozemkový úrad aj pozemkový fond sú vážnymi úradmi, aj keď naozaj sú to dva oddelené úrady, ako sa to kolega tu snažil nám vysvetliť. Ak sme dávali pozor. On nehovoril len o pozemkovom úrade, ale hovoril aj o definitíve v štátnej správe. A tá definitíva v štátnej správe sa má dotýkať všetkých tých úradov, aj ako to vo svojom úvode prečítal. Takže o tej definitíve prakticky tu rozprávame 20 rokov a stále títo štátni úradníci túto definitívu nemajú. Naozaj je to problémom v štátnej správe, že sú schopní, šikovní ľudia, ktorí tam nastúpia, naučia sa túto agendu a po piatich rokoch z týchto úradov utekajú. Čo sa týka reformy predkladanej ESO, uvidíme, aké to bude mať dôsledky, či teda sa priblížime k tomu občanovi alebo sa od neho vzdialime. Naozaj rizikom je to, ak rozhodovanie na úrovni aj prvého, aj druhého stupňa bude sa diať pod jednou strechou. Tak ako to kolegovia tu spomínali, naozaj tie personálne väzby, ktoré tuná sú, vieme veľmi dobre, ako to funguje. A malo by sa konečne skončiť s politickým dosadzovaním naozaj na tieto pozície, a to hlavne tam, kde sa vyžaduje odbornosť. Je potrebné hľadieť predovšetkým na odbornosť, a nie na to, kto akým politickým nominantom je. Ale to je na beh na dlhé trate. Ďakujem pekne.
Jasaň, Viliam, poslanec NR SR (2013-03-19):
Ďakujem pekne, teraz v súlade s §74 ods. 1 zákona o Národnej rade Slovenskej republiky o rokovacom poriadku a citovaným rozhodnutím predsedu Národnej rady Slovenskej republiky odporúčam prideliť návrh zákona v druhom čítaní na prerokovanie týmto výborom: ústavnoprávnemu, výboru pre hospodárske záležitosti, výboru pre zdravotníctvo, výboru pre sociálne veci. Za gestorský výbor navrhujem výbor pre sociálne veci, pričom odporúčam, aby výbory, ktorým bol návrh zákona pridelený, ho prerokovali v termíne do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky. Dajte, prosím, hlasovať o tomto návrhu.
Kišš, Štefan, poslanec NR SR (2023-10-25):
Sľubujem. (Potlesk.)
B. Bugár, podpredseda NR SR: (2001-10-03):
Otváram rozpravu o tomto bode programu. Konštatujem, že sa nikto neprihlásil písomne do rozpravy, preto sa pýtam, či sa hlási niekto ústne do rozpravy. Nie je to tak. Vyhlasujem rozpravu k tomuto bodu za skončenú a zároveň prerušujem rokovanie o tomto bode. Budeme pokračovať ďalším bodom, a to je návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Holandským kráľovstvom o exporte dávok sociálneho zabezpečenia (tlač 1060). Pán minister už k tomu povedal úvodné slovo, takže odovzdávam slovo pani poslankyni Kláre Sárközy, ktorá je splnomocnená výborom pre sociálne veci a bývanie. Nech sa páči, pani poslankyňa, máte slovo.
T. Glenda, poslanec: (2010-02-02):
Pán predseda, dajte, prosím, hlasovať o vyňatom  bode 1 s odporúčaním gestorského výboru schváliť ho.
Mikulec, Roman, minister vnútra SR (2020-04-01):
Ďakujem pekne. Ja len pár, pár poznámok a v konečnom dôsledku teraz to bolo aj povedané. Ja chcem len povedať, že naozaj tento návrh zákona bol po širokej diskusii všetkých zúčastnených, všetkých samospráv, všetci mali možnosť sa k tomu vyjadriť a tento návrh bol nakoniec konsenzuálne spracovaný. Čiže ja chápem všetky tie pripomienky, ktoré tu odzneli a chcel by som len upozorniť, že nie je dotknuté platné znenie toho zákona. A toto je daná len možnosť tým obciam jednoducho na ďalšie možnosti, akým spôsobom viesť tie zasadnutia a akým spôsobom viesť aj to hlasovanie. Per rollam je len možnosť hlasovania a dokonca je tam aj uvedené, že len pre prípad krízovej situácie hrozby vzniku škody. Ale ja chápem tie jednotlivé pripomienky a, samozrejme, je možné o nich diskutovať neskôr. Len poviem to, že naozaj sme sa snažili len zmysluplne reagovať na všetky tie požiadavky samospráv a všetkých tých zúčastnených, ktorí sa zúčastnili na rokovaní na ministerstve vnútra a pretaviť ich do tohto návrhu zákona. A samozrejme upozorňujem, že toto je naozaj pre krízovú situáciu a pre trvanie krízy súvisiacej s COVID-19 a my naozaj sa zamýšľame nad všetkými možnými scenármi. Takže ja chápem vaše pripomienky, ďakujem za ne a ďakujem, ak podporíte tento návrh. Ďakujem pekne.
Sulík, Richard, predseda NR SR (2011-09-14):
Prosím, hlasujte teraz. (Hlasovanie.) Prítomných 145 poslancov, hlasovalo 79 za, 4 proti, 62 sa zdržalo. Národná rada schválila vládny návrh novely zákona č. 152/1995 Z. z. o potravinách. Je minúta pred 12.00 hodinou. Nebudeme začínať s ďalším hlasovaním. Vyhlasujem teraz obednú prestávku. Pokračujeme o 13.00 hod., tak ako sme sa dohodli všeobecným súhlasom. A pani Laššáková má procedurálny návrh. Nech sa páči.
Kollár, Boris, predseda NR SR (2020-09-22):
Prosím, prezentujeme sa a hlasujeme. (Hlasovanie.) Prítomných 139 poslancov, za 107, proti 1, zdržalo sa 31. Konštatujem, že sme tento návrh schválili. Ďalej prosím spravodajcu z výboru pre vzdelávanie, vedu, mládež a šport poslanca Karola Kučeru, aby uviedol hlasovanie o bode 48 programu, je to prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu (tlač 223). Nech sa páči, pán poslanec, máte slovo. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov , tlač 223.)
Glváč, Martin, podpredseda NR SR (2019-04-04):
Ďakujem. Otváram rozpravu o tomto bode programu. Dostal som jednu prihlášku písomne, aj keď... Takže pýtam sa, kto sa chce prihlásiť do rozpravy? Pán poslanec Dostál písomne a pán poslanec Klus. Nech sa páči.